62016TJ0001_RES
Kawża T-1/16
(pubblikazzjoni ta’ estratti)
Hitachi-LG Data Storage, Inc.uHitachi-LG Data Storage Korea, Inc.
vs
Il-Kummissjoni Ewropea
Sentenza tal-Qorti Ġenerali (Il-Ħames Awla) tat‑12 ta’ Lulju 2019
“Kompetizzjoni – Akkordji – Suq tad-disk drives ottiċi – Deċiżjoni li tikkonstata ksur tal-Artikolu 101 TFUE u tal-Artikolu 53 tal-Ftehim ŻEE – Ftehimiet kollużorji li jirrigwardaw sejħiet għal offerti organizzati minn żewġ manifatturi ta’ kompjuters – Ġurisdizzjoni sħiħa – Ksur tal-prinċipju ta’ amministrazzjoni tajba – Obbligu ta’ motivazzjoni – Punt 37 tal-Linji Gwida tal-2006 għall-kalkolu tal-ammont tal-multi – Ċirkustanzi partikolari – Żball ta’ liġi”
Rikors għal annullament – Ġurisdizzjoni tal-qorti tal-Unjoni – Ġurisdizzjoni sħiħa – Stħarriġ ġudizzjarju ta’ deċiżjoni tal-Kummissjoni li tikkonstata ksur tar-regoli tal-kompetizzjoni u li timponi multa – Assenza ta’ rimedju awtonomu ta’ ġurisdizzjoni sħiħa
(Artikoli 101, 261 u 263 TFUE)
(ara l-punti 53-58)
Atti tal-istituzzjonijiet – Motivazzjoni – Obbligu – Portata – Obbligu tal-Kummissjoni li timmotiva r-rifjut tagħha li teskludi l-Linji Gwida għall-kalkolu tal-multi – Assenza
(Artikolu 101 u t-tieni paragrafu tal-Artikolu 296 TFUE; Komunikazzjoni tal-Kummissjoni 2006/C 210/02, punt 37)
(ara l-punti 77-82)
Kompetizzjoni – Proċedura amministrattiva – Kumitat Konsultattiv dwar Akkordji u Pożizzjonijiet Dominanti – Obbligu ta’ konsultazzjoni – Formalità essenzjali – Portata
(Artikolu 101 TFUE; Regolament tal-Kunsill Nru 1/2003, Artikolu 14)
(ara l-punti 89-95)
Sunt
Fis-sentenza Hitachi-LG Data Storage u Hitachi-LG Data Storage Korea vs Il‑Kummissjoni (T‑1/16), mogħtija fit‑12 ta’ Lulju 2019, il-Qorti Ġenerali ċaħdet it-talba ta’ Hitachi‑LG Data Storage, Inc. u s-sussidjarja tagħha Hitachi‑LG Data Storage Korea Inc. (iktar ’il quddiem: “ir-rikorrenti”) intiża għal tnaqqis tal-ammont tal-multa li kienet ġiet imposta fuqhom permezz tad-Deċiżjoni tal-Kummissjoni C(2015) 7135 finali tal‑21 ta’ Ottubru 2015 (
1
) minħabba ksur tar-regoli tal-kompetizzjoni fis-settur tal-produzzjoni u l-provvista ta’ disk drives ottiċi (iktar ’il quddiem “DDO”).
Wara li saret investigazzjoni amministrattiva miftuħa bis-saħħa ta’ denunzja, il-Kummissjoni kkonkludiet li tlettax‑il kumpannija kienu pparteċipw f’akkordju fuq is-suq tad-DDO. Skont id-deċiżjoni kkontestata, il-Kummissjoni stabbilixxiet li, mill-inqas mit‑23 ta’ Ġunju 2004 sal‑25 ta’ Novembru 2008, il-parteċipanti f’dan l-akkordju pprojbit kienu kkoordinaw l-aġir tagħhom b’rabta mal-proċeduri ta’ sejħa għal offerti organizzati mill-manifatturi ta’ kompjuters Dell u Hewlett Packard. Skont il-Kummissjoni, il-kumpanniji involuti kienu ppruvaw, permezz ta’ netwerk ta’ kuntatti bilaterali paralleli, li jagħmlu mezz li l-prezzijiet tal-prodotti DDO jibqgħu fuq livelli ogħla milli kienu jkunu fl-assenza ta’ dawn il-kuntatti bilaterali. B’hekk il-Kummissjoni imponiet multa ta’ EUR 37121000 fuq ir-rikorrenti minħabba ksur tal-Artikolu 101 TFUE u tal‑Artikolu 53 tal-Ftehim taż-ŻEE.
Ir-rikorrenti qajmu żewġ motivi insostenn tar-rikors tagħhom għal tnaqqis ta’ din il-multa, ibbażati, minn naħa, fuq ksur tal-prinċipju ta’ amministrazzjoni tajba kif ukoll tal-obbligu ta’ motivazzjoni u, min-naħa l-oħra, fuq żball ta’ liġi, inkwantu l-Kummissjoni ma dderogatx mill-metodu ġenerali indikat fil-Linji Gwida dwar il-kalkolu tal-multi sabiex tnaqqas l-ammont tal-multa li ġiet imposta fuq ir-rikorrenti fid-dawl tal-partikolaritajiet tal-każ u tar-rwol tagħhom fis-suq tad-DDO. Bi tweġiba għall-miżuri ta’ organizzazzjoni tal-proċedura adottati mill-Qorti Ġenerali, ir-rikorrenti spjegaw li huma kienu qed jistiednu lill-Qorti Ġenerali teżerċità l-ġurisdizzjoni sħiħa tagħha billi tirrevedi d-deċiżjoni impliċita tal-Kummissjoni li tiċħad it-talba tagħhom għal tnaqqis tal-ammont tal-multa u billi teżamina din it-talba fuq il-mertu.
F’dan ir-rigward, il-Qorti Ġenerali, fl-ewwel lok, fakkret li t-Trattat ma jistabbilixxix bħala rimedju awtonomu r-“rimedju ta’ ġurisdizzjoni sħiħa”, fejn għalhekk din il-ġurisdizzjoni sħiħa tista’ tiġi eżerċitata mill-qrati tal-Unjoni biss fil-kuntest tal-istħarriġ tal-atti tal-istituzzjonijiet, u b’mod iktar partikolari tar-rikors għal annullament. B’hekk, qabel kollox il-Qorti Ġenerali stabbilixxiet li r-rikors kien jinkludi, minn naħa, talbiet bil-għan tal-annullament parzjali tad-deċiżjoni kkontestata, inkwantu l-Kummissjoni kienet ċaħdet it-talba tar-rikorrenti għal tnaqqis tal-ammont tal-multa imposta, u, min-naħa l-oħra, talbiet bil-għan tal-bidla ta’ din id-deċiżjoni intiżi sabiex il-Qorti Ġenerali nnifisha tilqa’ din it-talba u b’konsegwenza tnaqqas l-imsemmi ammont.
Sussegwentement, fir-rigward tal-ewwel motiv, il-Qorti Ġenerali, minn naħa, ċaħdet l-argumenti tar-rikorrenti li skonthom il-Kummissjoni kienet kisret l-obbligu tagħha li timmotiva r-rifjut li tirrikorri għall-eċċezzjoni prevista fil-punt 37 tal-Linji Gwida dwar il-kalkolu tal-multi (
2
), li tippermetti lill-Kummissjoni ma tapplikax il-metodoloġija tal-imsemmija Linji Gwida u li tagħhom ir-rikorrenti kienu talbu l-applikazzjoni. F’dan ir-rigward, il-Qorti Ġenerali qieset li fid-deċiżjoni kkontestata l-Kummissjoni kellha biss l-obbligu li timmotiva l-metodoloġija applikata għall-kalkolu tal-ammont tal-multa u mhux l-elementi li hija ma kinitx ħadet inkunsiderazzjoni fl-imsemmi kalkolu u, b’mod partikolari, ir-raġunijiet għalfejn hija ma rrikorrietx għall-eċċezzjoni prevista fil-punt 37 tal-Linji Gwida.
Min-naħa l-oħra, il-Qorti Ġenerali ċaħdet l-ilmenti bbażati fuq ksur tal-prinċipju ta’ amministrazzjoni tajba. F’dan ir-rigward, hija kkonfermat b’mod partikolari li l-Kummissjoni kienet ġabet ruħha b’mod diliġenti matul il-proċedura amministrattiva inkwantu, l-ewwel nett, hija semgħet lir-rikorrenti u eżaminat l-osservazzjonijiet tagħhom qabel ma l-Kumitat Konsultattiv dwar Akkordji u Pożizzjonijiet Dominanti kien ta opinjoni bil-miktub dwar l-abbozz preliminari ta’ deċiżjoni u, it-tieni nett, bagħtet lil dan il-kumitat l-iktar informazzjoni importanti għall-kalkolu tal-ammont tal-multa bis-saħħa tal-Artikolu 14(3) tar-Regolament Nru 1/2003 (
3
).
Fl-aħħar nett, fir-rigward tat-tieni motiv, il-Qorti Ġenerali fakkret li t-tnaqqis tal-ammont ta’ multa tista’ tingħata skont il-punt 37 tal-Linji Gwida dwar il-kalkolu tal-multi biss f’ċirkustanzi eċċezzjonali, meta l-partikolaritajiet ta’ kawża speċifika jew il-ħtieġa li jintlaħaq livell dissważiv f’kawża speċifika jistgħu jiġġustifikaw il-fatt li l-Kummissjoni ma tapplikax il-metodoloġija ġenerali għall-kalkolu tal-ammont tal-multa prevista minn dawn il-linji gwida. F’dan ir-rigward il-Qorti Ġenerali qieset li ebda waħda miċ-ċirkustanzi allegati mir-rikorrenti ma kienu rilevanti sabiex jiġġustifikaw tali tnaqqis taħt l-eċċezzjoni prevista fil-punt 37 tal-Linji Gwida.
(
1
)	Deċiżjoni tal-Kummissjoni C(2015) 7135 finali tal‑21 ta’ Ottubru 2015 li tirrigwarda proċediment skont l-Artikolu 101 TFUE u l-Artikolu 53 tal-Ftehim dwar iż-ŻEE (Każ AT.39639 – Disk Drives Ottiċi).
(
2
)	Linji Gwida għall-kalkolu tal-multi imposti bis-saħħa tal-Artikolu 23(2)(a) tar-Regolament (KE) Nru 1/2003 (ĠU 2006, C 210, p. 2).
(
3
)	Regolament tal-Kunsill (KE) Nru 1/2003 tas‑16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli [101] u [102 TFUE] (ĠU Edizzjoni Speċjali bil-Malti, Kapitolu 8, Vol. 2, p. 205).